Vroue-LP's ondersteun Meghan in brief aan haar | Netwerk24
Prins Harry se vrou, Meghan, het steun uit 'n onverwagse oord gekry. Altesame 72 vroue-LP's van alle politieke partye in die Britse laerhuis het Dinsdag 'n ope brief aan die hertogin van Sussex gerig.
Die Arbeider-LP Holly Lynch het die aanvoorwerk vir die brief gedoen, waarin geskryf word dat die Britse poniepers op sekere geleenthede inbreuk op die hertogin se privaat lewe gemaak het. Hoewel die brief nie melding maak van spesifieke beriggewing nie, word daar ook gesê Meghan word in die media aan verouderde kolonialisme onderwerp.
Meghan het twee weke gelede in 'n TV-dokumentêr oor haar en prins Harry se toer na Suider-Afrika gesê sy het geen idee gehad dat die koninklike kollig op hulle so fel sou wees nie. Sy het ook verwag die Britse media sou billik in hul beriggewing oor haar wees.
Meghan, wat met tye in Harry and Meghan: An African Adventure, na aan trane was, het vertel hoe haar Britse vriende haar teen die Britse poniepers gewaarsku het en gesê het dit sal haar lewe verwoes.
Die paartjie dagvaar tans drie poniekoerante in Brittanje.
Harry dagvaar die Sun en die Daily Mirror oor die moontlike kraking van sy foon, en Meghan dagvaar die Mail on Sunday vir die skending van haar privaatheid omdat die Sondagkoerant 'n brief gepubliseer het wat Meghan aan haar vervreemde pa, Thomas, geskryf het. – Bronne: Twitter, ITV, The Guardian, verwerk.